醉歌謝太平李倅自明除夜惠酒
作者：郭祥正
朝代：宋

paragraphs: 一年醉，三百六十日。
今朝年盡酒未盡，自顧形骸無得失。
浮生七十行六十，猛飲狂歌須汲汲。
吾邦倅貳李自明，愛我頹然荷蓑笠。
雙壺滿送瓊瑤漿，春風爭從四支入。
君不見劉項存亡安在哉，暫時龍虎轟風雷。
袁盎說行晁錯戮，躡蹝刺客横刀來。
又云舜野死，堯幽囚，九疑連延雲霧愁。
不如飲酒醒復醉，抱甕負鍤渠無仇。
滄海化爲酒，蓬萊作糟丘。
與君攜手去，赤脚踏鼇頭。